Anton Sveinn McKee , Guðlaug Edda Hannesdóttir og Dominiqua Alma Belányi með Lilju Alfreðsdóttur ráðherra í dag . Vísir / S2 / Friðrik Þrír fulltrúar íslenskra afreksíþróttamanna mættu í mennta - og menningarmálaráðuneytið í hádeginu og afhentu ráðherra bréf undirritað af hópi íþróttamanna sem vekja athygli á réttindaleysi afreksíþróttamanna . Arnar Björnsson hitti íþróttafólkið í dag . „ Við erum að vekja athygli á réttindaleysi afreksíþróttamanna á Íslandi “ , segir sundkappinn Anton Sveinn McKee . „ Eins og staðan er núna þá er afreksíþróttafólk ekki með nein réttindi að greiða í stéttarfélög , lífeyrissjóði , rétt til fæðingarorlofs og okkur finnst mikilvægt að vekja athygli á þessu og þetta þarf að breytast , “ segir Guðlaug Edda Hannesdóttir þríþrautarkona . Anton Sveinn segir að íþróttamenn standi frammi fyrir þeirri spurningu hvort þeir eigi að þora að halda áfram . „ Á ég að þora að halda áfram keppni og sýna hvað í mér býr og sætta mig við það að hafa ekkert þegar ég hætti á mínum afreksferli . Það er mjög erfið ákvörðun að taka þegar maður er ekki með laun eins og í minni einstaklingsíþrótt , “ segir Guðlaug Edda . Nú hafið þið skoðað þetta hjá öðrum Norðurlandaþjóðum , er aðstöðumunur mikill ? „ Já það er klárlega aðstöðumunur hjá okkur og nágrannaþjóðum . Ekki bara á Norðurlöndum líka öðrum löndum í vestur Evrópu sem við erum að keppa við . Við teljum að með bættri umgjörð hér á landi þá munum við 100 prósent ná að vera nær þeim hvað varðar getu . Það hjálpar mikið að hafa stuðning , “ segir Guðlaug Edda . Afrekssjóðurinn hefur stækkað breytir það einhverju eða þarf að gera miklu meira ? „ Það var nauðsynlegt að efla afrekssjóðinn en það vantar töluvert til að efla almennt íþróttastarf á Íslandi til að gera okkur samkeppnishæf við önnur lönd . Við erum gífurlega þakklát fyrir allan þann stuðning sem við fáum í dag . Við gerum okkur grein fyrir því að við gætum ekki verið að keppa á þessum stórmótum án þessa stuðnings . Við viljum bara vekja athygli á þessari stöðu eins og hún er í dag , “ segir Anton Sveinn McKee . Þú ert nýkominn frá Glasgow þar sem þú náðir góðum árangri á Evrópumótinu í sundi , ræddir þú þetta eitthvað við keppinauta þína ? „ Jú maður spyr alltaf hvernig staðan sé hjá þeim . Eftir að hafa miðað sig við marga þá fannst mér kominn tími á að vekja athygli á því hver staðan væri hjá okkur , “ segir Anton Sveinn Hefur það komið til tala að hætta í íþróttinni ? „ Ég er tiltölulega nýbyrjuð í þríþrautinni , byrjaði 2016 . Mig langar ekki til að hætta en ég veit að eftir 2020 þegar Ólympíuleikarnir eru búnir þá missi ég styrk frá Ólympíusamhjálpinni . Eins og staðan er núna þá er ég svo gott sem búin með allan aukapeninginn minn í bankanum til að geta lifað af . Eins og staðan er núna veit ég það ekki en mig langar að halda áfram og fara á Ólympíuleikana 2024 . Ég held að ég muni vera í enn betra formi þá . Það verður bara að koma í ljós , “ segir Anton Sveinn . Ef þú hættir núna áttu kannski öll bestu árin eftir ? „ Já og það er bara mjög sorglegt að staðan sé þannig . Íþróttafólk á Íslandi hefur því miður þurft hætta . Við höfum séð dæmi um það fólk er að hætta á toppnum þegar það á 4 - 5 góð ár eftir vegna þess að það sér ekki fram á að geta framfleytt sér og það er sorglegt , “ segir Anton Sveinn Ætlið þið að halda þessari baráttu áfram ? „ Við verðum bara að vona það besta . Það er ekki til meiri heiður en við íþróttafólk fáum en að vera að keppa fyrir Ísland á erlendri grundu og berjast fyrir land og þjóð . Vonandi verður kerfið það gott að við getum haldið áfram að gera það , “ segir Anton Sveinn . Lilja Alfreðsdóttir mennta - og menningarmálaráðherra tók afreksfólkinu fagnandi . „ Þetta er afreksfólk ekki bara í íþróttum , þau hafa réttu hugsjónina og rétta andann til að bæta samfélagið okkar . Mér er það bæði ljúft og skylt að taka á móti þeim og fara yfir þessi mál . Við höfum styrkt afrekssjóðinn verulega , verið fjórfaldaður frá 2016 . En þau benda ýmis réttindamál og hvernig þau vilja koma inn í það að fá fleira ungt fólk inn í íþróttahreyfinguna . Ég tek þeim fagnandi og fer yfir þetta mál , “ segir Lilja Alfreðsdóttir . Margir afreksíþróttamenn hafa verið að fórna öllu sínu fyrir að ná árangri í íþróttum en svo þegar ferlinum lýkur blasa bara skuldir við og litlar tekjur . „ Þetta er einmitt eitt af því sem þau eru að benda á . Við þurfum að sjá hvort hægt er að koma eitthvað til móts við þessar athugasemdir . Ég vil bera þetta saman við Norðurlöndin . Við viljum að umgjörðin í kringum þau sé eins og best verður á kosið , “ sagði Lilja Alfreðsdóttir mennta - og menningarmálaráðherra . Hér fyrir neðan má sjá alla frétt Arnars Björnssonar um þetta mikilvæga mál fyrir afreksfólkið okkar . Klippa : Sportpakkinn : Íþróttafólk á Íslandi hefur þurft hætta á toppnum vegna peningaleysis Athugið .